เกษตรกรลุ้น วัดใจขุนคลัง ลดหนี้ให้50%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — วัดใจบอร์ด ธ.ก.ส. หาทางออกอุ้มลูกหนี้เกษตรกร
แหล่งข่าวจากกระทรวงการคลัง เปิดเผยว่า คณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ที่มีนายกรณ์ จาติกวณิช รมว.คลัง เป็นประธาน จะเรียกประชุมคณะกรรมการธนาคารในวันที่ 28 ม.ค.นี้ เพื่อพิจารณาทบทวนมติการปรับโครงสร้างหนี้ด้วยการลดหนี้ถึง 50% ให้กับเกษตรกรที่เป็นสมาชิกหรือไม่เป็นสมาชิกกองทุนฟื้นฟูเกษตรกร 8 หมื่นราย
ทั้งนี้ สาเหตุที่ต้องเสนอให้มีการทบทวนมติดังกล่าว เพราะคณะกรรมการกฤษฎีกาตีความว่า มติคณะรัฐมนตรี (ครม.) ดังกล่าวขัดกับระเบียบในการจำหน่ายหนี้สูญของ ธ.ก.ส. เพราะในข้อบังคับของ ธ.ก.ส.อนุมัติให้ทำได้แค่เฉพาะการลดดอกเบี้ยให้เกษตรกรเท่านั้น จึงจะให้กระทรวงการคลังทำเรื่องถึง ครม. เพื่อยกเลิกมติดังกล่าว
แหล่งข่าวเปิดเผยอีกว่า คาดว่าจะมีวาระการพิจารณาเรื่องการยกเลิกข้อบังคับในการปรับโครงสร้างหนี้ให้เกษตรกรที่เป็นสมาชิกเป็นการทั่วไป แต่จะพิจารณาลดหนี้เงินต้นให้ได้เป็นรายกรณี ซึ่งจะทำเฉพาะกรณีลูกหนี้มีเหตุจำเป็น มีภาระหนักเท่านั้น และจะขอแยกบัญชีในโครงการดังกล่าวเป็นบัญชีพิเศษที่ได้รับการชดเชยจากรัฐบาลกรณีที่มีความเสียหายเกิดขึ้น
" ทาง ธ.ก.ส. เองก็ไม่อยากให้ความช่วยเหลือแบบเป็นการทั่วไป เพราะกลัวว่าลูกหนี้ที่ดีจะเอาตัวอย่าง กลายเป็นคนดีใช้หนี้ตรงเวลาแล้วไม่ได้อะไร แต่คนจ่ายหนี้ไม่ตรงเวลากลับได้รับลดเงินต้นให้ตั้ง 50 % " แหล่งข่าวกล่าว